Rhyno Herbst wil Leeus se Bakkies word | Netwerk24
Deur Christo Buchner 12 September 2018 16:30
As jy jou rugby skoei op dié van Bakkies Botha, sal jy uiteraard nie iemand wees wat terugdeins vir kontak nie.
Daarom is dit dus nie vreemd om die Leeus-slot Rhyno Herbst te hoor sê hy het so ietwat van 'n nare streek in hom op die speelveld en hou daarvan om teenstanders pyn te laat ervaar nie.
Rhyno Herbst sê die Vrystaatse verdedigers die stryd aan in die afgelope naweek se Curriebeker-stryd op Ellispark. Foto: Gallo Images
Hierdie 22-jarige reus, wie se poniestert weggesteek word onder 'n skrumpet wanneer hy op die veld is, sê hy is as 'n Leeus-ondersteuner gebore.
"Daar was nog nooit enige ander span vir my as die Leeus nie," sê hy.
Hoe dan nou ook anders met sy oupa, Ouboet Herbst, wat self in sy speeldae slot vir die Rooibontes van Transvaal was.
Rhyno, 'n Roodepoorter van geboorte wat sy skoolloopbaan aan die Hoërskool Monument in Krugersdorp voltooi het, sien die kans wat hy nou kry om Curriebeker-rugby te speel as een om sy vermoë op die veld te adverteer.
Hy was besonder woelig in die afgelope naweek se sege oor die Vrystaat-Cheetahs en het 'n indrukwekkende vertoning gelewer.
"Ek speel graag aggressief en deins nie terug vir wanneer dinge hard en warm daar voor raak nie. Dit is juis dan lekker en ek voel ek is deel van die aksie. Hoe harder die spel, hoe aggressiewer kan ek wees," sê hy.
Herbst was vroeër vanjaar deel van die Leeus se Superrugby-groep, maar met 'n slot soos Franco Mostert voor hom in die tou het hy nooit enige speelkans gekry nie.
"Ek sou wat wou gee om die ervaring van Superrugby te kon hê, al was dit net vir enkele minute, maar ek het baie wys geword by die slotte wat wel betrokke was.
Bakkies Botha het vir niemand op 'n rugbyveld teruggedeins nie. Hier is hy en die All Black-slot Sam Whitelock in 'n onderonsie betrokke. Foto: Getty Images
"Om nou Curriebeker-rugby te kan speel, is 'n fantastiese ervaring en ek wil hierdie kans gebruik om te wys wat ek kan vermag," sê hy.
Met die haastige vleuel Madosh Tambwe wie se Curriebeker-seisoen verby is weens 'n gebreekte enkel, is die verwagting dat Sylvian Mahuza sal terugskuif van heelagter na regtervleuel, terwyl die Springbok Andries Coetzee dan weer die nr. 15-trui sal dra in Saterdag se kragmeting met die Westelike Provinsie op Ellispark.
Die vaskopstut Johannes Jonker het herstel van die armbesering wat hom uit die stryd teen die Cheetahs gehou het en kan ook weer oorweeg word wanneer die hoofafrigter, Ivan van Rooyen, Donderdag sy span aankondig.